PMIndiaData/PMIndiaSum huggingface dataset:
ബാലിയിൽ  ജി-20 ഉച്ചകോടിയ്ക്കിടെ  യുഎസ്എ പ്രസിഡന്റുമായും ഇന്തോനേഷ്യൻ പ്രസിഡന്റുമായും പ്രധാനമന്ത്രി കൂടിക്കാഴ്ച നടത്തി.

പ്രധാനമന്ത്രി ശ്രീ നരേന്ദ്ര മോദി ഇന്ന് ബാലിയിൽ ജി-20 നേതാക്കളുടെ ഉച്ചകോടിയിൽ യുഎസ്എ പ്രസിഡന്റ് .ജോസഫ് ആർ. ബൈഡനും ഇന്തോനേഷ്യൻ പ്രസിഡന്റ് ജോക്കോ വിഡോഡോയുമായി കൂടിക്കാഴ്ച്ച നടത്തി. . അന്താരാഷ്ട്ര സാമ്പത്തിക സഹകരണത്തിനുള്ള പ്രധാന വേദിയാണ് ജി-20 എന്ന് പ്രധാനമന്ത്രി മോദി ഉറപ്പിച്ചു പറഞ്ഞു, ആഗോള വെല്ലുവിളികളെ അതിജീവിക്കുന്നതിന് പ്രധാന സമ്പദ്‌വ്യവസ്ഥകളെ ഒരുമിച്ച് കൊണ്ടുവരാനുള്ള ശേഷി പ്രകടമാക്കുന്നതിൽ ജി-20 തുടരുന്നതിന്റെ പ്രാധാന്യം അടിവരയിട്ടു. നമ്മുടെ സമ്പദ്‌വ്യവസ്ഥയിലും അതിനപ്പുറവും സുസ്ഥിരവും സമഗ്രവുമായ വളർച്ച പുനഃസ്ഥാപിക്കുന്നതിനും നിലവിലുള്ള കാലാവസ്ഥ, ഊർജം, ഭക്ഷ്യ പ്രതിസന്ധികൾ എന്നിവ പരിഹരിക്കുന്നതിനും ആഗോള ആരോഗ്യ വാസ്തുവിദ്യ ശക്തിപ്പെടുത്തുന്നതിനും സാങ്കേതിക പരിവർത്തനം പ്രോത്സാഹിപ്പിക്കുന്നതിനും ജി-20 ഒരുമിച്ച് പ്രവർത്തിക്കുന്നു. പ്രസിഡൻറായിരിക്കുമ്പോൾ ഇന്ത്യ മറ്റ് വികസ്വര രാജ്യങ്ങൾക്ക് ശബ്ദം നൽകുമെന്ന് പ്രധാനമന്ത്രി മോദി ഉറപ്പിച്ചു പറഞ്ഞു. ദുർബല രാജ്യങ്ങളെ സഹായിക്കുന്നതിൽ ജി -20 യുടെ പങ്ക് അദ്ദേഹം ഊന്നിപ്പറഞ്ഞു; സമഗ്രമായ വികസനത്തെ പിന്തുണയ്ക്കുക, സാമ്പത്തിക സുരക്ഷയും ആഗോള വിതരണ ശൃംഖലയും ശക്തിപ്പെടുത്തുക; ബഹുമുഖ ധനകാര്യ സ്ഥാപനങ്ങൾക്കായി മെച്ചപ്പെട്ടതും നൂതനവുമായ ധനസഹായ മാതൃകകൾ വികസിപ്പിക്കുക; കാലാവസ്ഥാ വ്യതിയാനം, പകർച്ചവ്യാധികൾ, സാമ്പത്തിക ദുർബലത, ദാരിദ്ര്യം കുറയ്ക്കൽ, സുസ്ഥിര വികസന ലക്ഷ്യങ്ങൾ കൈവരിക്കൽ തുടങ്ങിയ വെല്ലുവിളികൾക്ക് പരിഹാരം നൽകുന്നു; അടിസ്ഥാന സൗകര്യങ്ങളുടെ വിടവ് നികത്തുന്നതിന് പൊതു-സ്വകാര്യ ധനസഹായം പ്രയോജനപ്പെടുത്തുകയും ചെയ്യുന്നു. ഇന്ത്യയുടെ പ്രസിഡൻസിക്ക് കീഴിലുള്ള ജി-20 യുടെ പ്രവർത്തനങ്ങളെ പിന്തുണയ്ക്കുന്നതിനുള്ള പ്രതിജ്ഞാബദ്ധതയ്ക്ക് പ്രസിഡന്റ് വിഡോഡോയ്ക്കും പ്രസിഡന്റ് ബൈഡനും പ്രധാനമന്ത്രി മോദി നന്ദി പറഞ്ഞു. –ND–
ജമ്മു കാശ്മീരിനായി പ്രധാനമന്ത്രി ശ്രീ.നരേന്ദ്ര മോദി പ്രഖ്യാപിച്ച വികസന പാക്കേജിലെ പ്രധാന സവിശേഷതകള്‍

ജമ്മു കാശ്മീരിനായി പ്രധാനമന്ത്രി ശ്രീ.നരേന്ദ്ര മോദി ഇന്ന് (7 നവമ്പര്‍, 2015) 80000 കോടി രൂപയുടെ വികസന പദ്ധതി പ്രഖ്യാപിച്ചു. പദ്ധതിയുടെ പ്രധാന സവിശേഷതകള്‍ ഇനി പറയുന്നു: പ്രളയ ദുതിതാശ്വാസം, പുനര്‍നിര്‍മാണം, ദുരന്തനിവാരണം – 7854 കോടിരൂപ തകര്‍ന്ന വീടുകളും അടിസ്ഥാനസൗകര്യങ്ങളും പുനര്‍നിര്‍മ്മിക്കുന്നതിനുള്ള സഹായം, കച്ചവടക്കാരുടെയും ചെറുകിടകച്ചവടക്കാരുടെയും ജീവിനോപാധികള്‍ പുനസ്ഥാപിക്കുന്നതിനുള്ള സഹായം, ഝലം നദിയിലേയും അതിന്റെ പോഷകനദികളിലെയും പ്രളയനിവാരണത്തിന് സമഗ്രമായ പദ്ധതികള്‍, ഝലം-താവി പ്രളയപുനര്‍നിര്‍മാണ പദ്ധതി എന്നിവയടങ്ങുന്നതാണ് ഈ പദ്ധതികള്‍. റോഡുകളും ഹൈവേകളും-42611 കോടി രൂപ സോജിലാ തുരങ്കത്തിന്റെ നിര്‍മാണം, ജമ്മുവിലും ശ്രീനഗറിലും അര്‍ദ്ധ റിങ് റോഡുകള്‍, ഗതാഗതസംവിധാനം മെച്ചപ്പെടുത്താന്‍ സാഗര്‍മാല പദ്ധതിക്കുകീഴില്‍ വിവിധ പ്രവൃര്‍ത്തികള്‍, സംസ്ഥാനത്തെ പ്രധാന ഹൈവേകളുടെയും മറ്റു പദ്ധതികളുടെയും നവീകരണം എന്നിവ ഇതില്‍ ഉള്‍പ്പെടുന്നു. ഊര്‍ജ്ജം, പുനരുല്‍പ്പാദിപ്പിക്കാവുന്ന ഊര്‍ജ്ജം- 11708 കോടി രൂപ ഊര്‍ജ്ജമേഖലയിലെ അടിസ്ഥാനസൗകര്യ, വിതരണസംവിധാനങ്ങള്‍ വിപുലമാക്കല്‍, സൗരോര്‍ജ്ജം, ചെറുകിട ജലവൈദ്യുത പദ്ധതികള്‍. ആരോഗ്യം-4900 കോടി രൂപ സംസ്ഥാനത്തെ തലസ്ഥാനനഗരങ്ങളില്‍ എയിംസിനുതുല്യമായ രണ്ട് സ്ഥാപനങ്ങള്‍ നിര്‍മ്മിക്കും. ആശുപത്രികളിലെയും പ്രാഥമിക ആരോഗ്യകേന്ദ്രങ്ങളിലെയും അടിസ്ഥാനസൗകര്യവികസനത്തിന് സഹായം. മാനവവിഭവശേഷി വികസനം, നൈപുണ്യ വികസനം, കായികം-2600 കോടിരൂപ ജമ്മുവില്‍ ഐ.ഐ.ടി, ഐ.ഐ.എം എന്നിവ സ്ഥാപിക്കും. അഞ്ചുവര്‍ഷത്തിനുള്ളില്‍ ഒരു ലക്ഷം യുവാക്കള്‍ക്ക് ഹിമായത്ത് പദ്ധതിക്കുകീഴില്‍ പരിശീലനം നല്‍കും. കായികരംഗത്തെ അടിസ്ഥാനസൗകര്യങ്ങള്‍ വര്‍ദ്ധിപ്പിക്കാന്‍ സഹായം. കൃഷി, ഭക്ഷ്യ സംസ്‌കരണം-529 കോടിരൂപ പച്ചക്കറികൃഷി, ശീതീകരണസംവിധാനം ഒരുക്കല്‍ എന്നിവക്ക് സഹായം. ടൂറിസം-2241 കോടിരൂപ പുതിയ പദ്ധതികളും ടൂറിസം സര്‍ക്യൂട്ടുകളും ഉള്‍പ്പെടുന്നതാണിവ. 50 ടൂറിസ്റ്റ് വില്ലേജുകള്‍ സ്ഥാപിക്കും. നഗരവികസനം-2312 കോടിരൂപ സ്മാര്‍ട്ട് നഗരങ്ങള്‍, ശുചിത്വഭാരത ദൗത്യം എന്നിവയ്ക്ക് ചെലവഴിക്കുന്ന പണം ഉള്‍പ്പെടെയാണിത്. കുടിയേറ്റക്കാരുടെ പുനരധിവാസത്തിന് 5263 –കോടിരൂപ കശ്മീരി കുടിയേറ്റക്കാര്‍ക്ക് തൊഴില്‍ നല്‍കല്‍, ഛാമ്പ്, പാകിസ്ഥാന്‍ അധീനതയിലുള്ള കാശ്മീര്‍ എന്നിവിടങ്ങളില്‍നിന്നുള്ള കുടുംബങ്ങളെ പുനരധിവസിപ്പിക്കല്‍, വീടുകളുടെ നിര്‍മാണം, അഞ്ച് ഇന്ത്യ റിസര്‍വ് ബറ്റാലിയനുകളുടെ രൂപീകരണം എന്നിവയ്ക്കായി ചെലവഴിക്കുന്ന തുക ഉള്‍പ്പെടുന്നതാണിത്. പഷ്മിന പ്രോത്സാഹന പദ്ധതി- 50 കോടിരൂപ ആകെ പദ്ധതി തുക- 80,068 കോടിരൂപ. പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍നിന്ന് അനുവദിച്ച 837 കോടിക്കും കഴിഞ്ഞ പ്രളയകാലത്ത് സംസ്ഥാനത്തിന് അനുവദിച്ച 1000 കോടി രൂപയ്ക്കും പുറമേയാണിത്.
ചൗരി ചൗര സംഭവത്തിന്റെ നൂറ് വർഷം തികയുന്ന വേളയിൽ പ്രധാനമന്ത്രി  സ്വാതന്ത്ര്യ സമര നായകന്മാരെ  അനുസ്മരിച്ചു

ചൗരി ചൗര സംഭവത്തിന്റെ നൂറു വർഷം തികയുന്ന വേളയിൽ നമ്മുടെ സ്വാതന്ത്ര്യ സമര നായകന്മാരെ പ്രധാനമന്ത്രി ശ്രീ നരേന്ദ്ര മോദി അനുസ്മരിച്ചു. സംഭവത്തിന്റെ ശതാബ്ദി ആഘോഷങ്ങൾ തുടങ്ങിയപ്പോൾ കഴിഞ്ഞ വർഷത്തെ പ്രസംഗവും അദ്ദേഹം പങ്കുവച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ഇന്ന് നാം ചൗരി ചൗര സംഭവത്തിന്റെ നൂറാം വാർഷികം അനുസ്മരിക്കുന്നു. സംഭവത്തിന്റെ ശതാബ്ദി ആഘോഷങ്ങൾ ആരംഭിച്ച കഴിഞ്ഞ വർഷത്തെ എന്റെ പ്രസംഗം പങ്കുവെയ്കുന്നു. നമ്മുടെ സ്വാതന്ത്ര്യ സമര നായകന്മാരെ അനുസ്മരിക്കുന്നതുൾപ്പെടെ നിരവധി വിഷയങ്ങളെക്കുറിച്ച് ഞാൻ സംസാരിച്ചു. https://t.co/jUkSVkjMSn"
ദേശീയ അക്കാദമിക വിവരശേഖരം (എന്‍.എ.ഡി) സ്ഥാപിക്കാന്‍

രാജ്യത്ത് ഒരു ദേശീയ അക്കാദമിക വിവരശേഖരം (എന്‍.എ.ഡി) സ്ഥാപിച്ച് പ്രവര്‍ത്തനം ആരംഭിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി.ഡിജിറ്റല്‍ ഇന്ത്യയുടെ ലക്ഷ്യത്തിന് മറ്റൊരു മാനവും വളര്‍ച്ചയും നല്‍കാനുദ്ദേശിച്ചാണ് ഈ തീരുമാനം. മൂന്നു മാസത്തിനുള്ളില്‍ എന്‍എഡി സ്ഥാപിച്ച് പ്രവര്‍ത്തനം തുടങ്ങും. 2017- 18ല്‍ രാജ്യവ്യാപകമാക്കുകയും ചെയ്യും. സ്‌കൂള്‍, ബിരുദ സര്‍ട്ടിഫിക്കറ്റുകള്‍, ഉന്നത വിദ്യാഭ്യാസ സ്ഥാപനങ്ങളുടെ മറ്റ് രേഖകള്‍ തുടങ്ങിയവയ്ക്കുവേണ്ടി സുരക്ഷാനിധിയുടെ മാതൃകയില്‍ ഡിജിറ്റല്‍ ഡെപ്പോസിറ്ററി സ്ഥാപിക്കുമെന്ന് ഈ വര്‍ഷം ഫെബ്രുവരിയില്‍ ധനകാര്യമന്ത്രിയുടെ ബഡ്ജറ്റ് പ്രസംഗത്തില്‍ ഉറപ്പ് നല്‍കിയിരുന്നു.1992ലെ സെക്യൂരിറ്റീസ് ബോര്‍ഡ് ഓഫ് ഇന്ത്യ (സെബി) നിയമത്തിന്റെ അടിസ്ഥാനത്തില്‍ രജിസ്റ്റര്‍ ചെയ്ത സ്ഥാപനങ്ങളായ എന്‍എസ്ഡിഎല്‍ ഡാറ്റാബേസ് മാനേജ്‌മെന്റ് ലിമിറ്റഡ് (എന്‍ഡിഎംഎല്‍), സിഡിഎസ്എല്‍ വെഞ്ച്വേഴ്‌സ് ലിമിറ്റഡ് (സിവിഎല്‍) എന്നിവയായിരിക്കും എന്‍എഡിയുടെ പ്രവര്‍ത്തനങ്ങള്‍ നടത്തുക. കമ്പ്യൂട്ടറില്‍ അപ്‌ലോഡ് ചെയ്യുന്ന വിവരങ്ങളുടെ ആധികാരികതയുടെ കാര്യത്തില്‍ അക്കാദമിക സ്ഥാപനങ്ങള്‍ക്കായിരിക്കും ഉത്തരവാദിത്തം. എന്‍എഡിയില്‍ ഉള്ള വിവരങ്ങളുടെ സത്യസന്ധത അത് ഉള്‍ക്കൊള്ളിക്കുന്നവര്‍ ഉറപ്പുവരുത്തും.വിദ്യാഭ്യാസ സ്ഥാപനങ്ങള്‍,ബോര്‍ഡുകള്‍, യോഗ്യതാനിര്‍ണയ സ്ഥാപനങ്ങള്‍, വിദ്യാര്‍ത്ഥികള്‍, ബാങ്കുകള്‍,തൊഴില്‍ ദാതാക്കളായ കമ്പനികള്‍, സര്‍ക്കാര്‍ ഏജന്‍സികള്‍, അക്കാദമിക സ്ഥാപനങ്ങള്‍ എന്നിവരെ എന്‍എഡി രജിസ്റ്റര്‍ ചെയ്യും. അക്കാദമിക രേഖയുടെ അച്ചടിച്ച പകര്‍പ്പ് വിദ്യാര്‍ത്ഥികള്‍ക്കും മറ്റ് ഉപയോക്താക്കള്‍ക്കും നല്‍കും.അംഗീകൃത ഉപയോക്താവ് ആവശ്യപ്പെട്ടാല്‍ അന്നുതന്നെ അക്കാദമിക രേഖകള്‍ എന്‍എഡി ഓണ്‍ലൈനില്‍ പരിശോധിച്ച് ഉറപ്പുവരുത്തും.അക്കാദമിക രേഖകളില്‍ പ്രവേശിക്കാനുള്ള അഭ്യര്‍ത്ഥന,ഉദാഹരണത്തിന് ഏതെങ്കിലും പ്രാഗത്ഭ്യമുള്ള തൊഴില്‍ദാതാവിന് പരിശോധിക്കണമെങ്കില്‍,അല്ലെങ്കില്‍ അക്കാദമിക സ്ഥാപനത്തിന് പരിശോധിക്കണമെങ്കില്‍ വിദ്യാര്‍ത്ഥിയുടെ സമ്മതത്തോടെ മാത്രമേ അനുമതി നല്‍കുകയുള്ളു. വിവരങ്ങളുടെ ആധികാരികത, വസ്തുനിഷ്ഠത, രഹസ്യസ്വഭാവം എന്നിവ എന്‍എഡി നിലനിര്‍ത്തും. വിവരശേഖരത്തിലെ ഉള്ളടക്കം കാര്യക്ഷമമായി കൈകാര്യം ചെയ്യാന്‍ സാധിക്കുന്ന വിധം അക്കാദമിക സ്ഥാപനങ്ങള്‍, ബോര്‍ഡുകള്‍, യോഗ്യതാ നിര്‍ണയ സ്ഥാപനങ്ങള്‍ എന്നിവയ്ക്ക് പരിശീലനം നല്‍കുകയും പ്രവര്‍ത്തി ലഘൂകരിച്ചുകൊടുക്കുകയും ചെയ്യും.
കേന്ദ്ര ഗവണ്‍മെന്റ് പ്രസ്സുകളുടെ ലയനത്തിനും നവീകരണത്തിനും മന്ത്രിസഭയുടെ അംഗീകാരം

കേന്ദ്ര ഗവണ്‍മെന്റിന്റെ 17 പ്രസ്സുകളെ / യൂണിറ്റുകളെ അഞ്ച് എണ്ണമാക്കി ലയിപ്പിക്കാനും നവീകരിക്കാനുമുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ന്യൂ ഡല്‍ഹിയിലെ രാഷ്ട്രപതി ഭവന്‍, മിന്റോ റോഡ്, മായാപൂരി, മഹാരാഷ്ട്രയിലെ നാസിക്, പശ്ചിമ ബംഗാളിലെ ടെംപിള്‍ സ്ട്രീറ്റ് എന്നിവിടങ്ങളിലെ ഗവണ്‍മെന്റ് പ്രസ്സുകളിലായിരിക്കും മറ്റുള്ളവയെ ലയിപ്പിച്ച് നവീകരിക്കുക. ഈ പ്രസ്സുകളുടെ പക്കലുള്ള അധിക ഭൂമി പണയപ്പെടുത്തിയാവും ഈ വികസനം സാധ്യമാക്കുക. ലയിപ്പിച്ച ഗവണ്‍മെന്റ് പ്രസ്സുകളുടെ മൊത്തം ഭൂമിയായ 468.08 ഏക്കര്‍ സ്ഥലം കേന്ദ്ര നഗര വികസന മന്ത്രാലയത്തിന് കീഴിലുള്ള ലാന്റ് ആന്റ് ഡവലപ്‌മെന്റ് ഓഫീസിന് കൈമാറും. ചണ്ഡീഗഢ്, ഭുവനേശ്വര്‍, മൈസൂര്‍ എന്നിവിടങ്ങളിലെ കേന്ദ്ര ഗവണ്‍മെന്റിന്റെ പാഠപുസ്തക അച്ചടിശാലകളുടെ 56.67 ഏക്കര്‍ ഭൂമി അതത് സംസ്ഥാന ഗവണ്‍മെന്റുകള്‍ക്ക് തിരികെ നല്‍കും. രാജ്യത്താകമാനമുള്ള കേന്ദ്ര ഗവണ്‍മെന്റ് ഓഫീസുകളുടെ സുപ്രധാനവും, രഹസ്യ സ്വഭാവമുള്ളതും, അടിയന്തിരവുമായ, ബഹുവര്‍ണ്ണ അച്ചടി ജോലികള്‍ ഏറ്റെടുക്കാന്‍ നവീകരണത്തിലൂടെ ഈ പ്രസ്സുകള്‍ക്ക് കഴിയും. ഖജനാവില്‍ നിന്ന് യാതൊരു ചെലവും ഇല്ലാതെയും, ഒരാളുടെയും ജോലി നഷ്ടപ്പെടാത്താതെയുമാണ് ഇത് നടപ്പിലാക്കുക.
പ്രധാനമന്ത്രി ധര്‍മസ്ഥല ശ്രീ മഞ്ജുനാഥ സ്വാമി ക്ഷേത്രത്തില്‍ പ്രാര്‍ഥിച്ചു; ഉജിറെയില്‍ പൊതുയോഗത്തെ അഭിസംബോധന ചെയ്തു

കര്‍ണാടക സന്ദര്‍ശനത്തിന്റെ ആദ്യഘട്ടമായി പ്രധാനമന്ത്രി ശ്രീ. നരേന്ദ്ര മോദി മംഗളുരുവില്‍ എത്തി. തുടര്‍ന്നു ധര്‍മസ്ഥലയിലേക്കു തിരിച്ച അദ്ദേഹം ശ്രീ മഞ്ജുനാഥ സ്വാമി ക്ഷേത്രത്തില്‍ പ്രാര്‍ഥിച്ചു. ഉജിറെയില്‍ നടന്ന പൊതുയോഗത്തില്‍വെച്ച് അദ്ദേഹം, പ്രധാനമന്ത്രി ജന്‍ധന്‍ യോജന അക്കൗണ്ട് ഉടമകള്‍ക്ക് റൂപേ കാര്‍ഡുകള്‍ വിതരണം ചെയ്തു. അമ്മഭൂമിയെ സംരക്ഷിക്കുക, അടുത്ത തലമുറയ്ക്കായി കൈമാറുക പദ്ധതിയുടെ ഉദ്ഘാടനം ലോഗോ പ്രകാശനം ചെയ്തുകൊണ്ടു പ്രധാനമന്ത്രി നിര്‍വഹിച്ചു. ആള്‍ക്കൂട്ടത്തെ അഭിസംബോധനചെയ്യവേ മഞ്ജുനാഥഭഗവാനെ പ്രാര്‍ഥിക്കാന്‍ സാധിച്ചതിലുള്ള സന്തോഷം അദ്ദേഹം പ്രകടിപ്പിച്ചു. ഈ നൂറ്റാണ്ട് നൈപുണ്യവികസനത്തിന്റേതാണെന്നു പ്രധാനമന്ത്രി ചൂണ്ടിക്കാട്ടി. ഇന്ത്യ യുവത്വമാര്‍ന്ന രാഷ്ട്രമാണെന്നും അതിനാല്‍ത്തന്നെ നമുക്കുള്ള ജനസംഖ്യാവിഹിതത്തെ നേട്ടമാക്കിത്തീര്‍ക്കാന്‍ സാധിക്കണമെന്നും അദ്ദേഹം പറഞ്ഞു. നമ്മുടെ സന്ന്യാസിമാരും മഹര്‍ഷിമാരും സമൂഹത്തിനു നൂറ്റാണ്ടുകളോളം സഹായം ചെയ്ത സ്ഥാപനങ്ങള്‍ സ്ഥാപിക്കുകയും നല്ല രീതിയില്‍ നടത്തുകയും ചെയ്തിട്ടുണ്ടെന്നു പ്രധാനമന്ത്രി പറഞ്ഞു. വനിതാ സ്വയംസഹായസംഘങ്ങള്‍ക്കും റൂപേ കാര്‍ഡ് കൈമാറാന്‍ അവസരം ലഭിച്ചതിനെക്കുറിച്ചു പരാമര്‍ശിക്കവേ ഡിജിറ്റല്‍ ഇടപാടുകളോടു ജനങ്ങള്‍ക്കുള്ള താല്‍പര്യം ആവേശം ജനിപ്പിക്കുന്നു എന്നു ശ്രീ. നരേന്ദ്ര മോദി വ്യക്തമാക്കി. ഭീം ആപ് ഉപയോഗപ്പെടുത്തി ക്യാഷ്‌ലെസ് ഇടപാടുകള്‍ നടത്താന്‍ അദ്ദേഹം ജനങ്ങളോട് ആഹ്വാനംചെയ്തു. ഇതു സത്യസന്ധതയുടെയും ആത്മാര്‍ഥതയുടെയും കാലമാണെന്നും വ്യവസ്ഥിതിയെ ചതിക്കുന്നവര്‍ക്ക് ഇവിടെ ഇടമില്ലെന്നും പ്രധാനമന്ത്രി പറഞ്ഞു. ഓരോ രുപയും അതുപോലെ, ഇന്ത്യാ ഗവണ്‍മെന്റിന്റെ ഓരോ വിഭവവും ഇന്ത്യക്കാരുടെ ക്ഷേമത്തിനായുള്ളതാണെന്ന് അദ്ദേഹം വ്യക്തമാക്കി. അഴിമതിക്ക് ഇടംകൊടുക്കാതെ, വികസനത്തിന്റെ നേട്ടം മുഴുവന്‍ ഗുണഭോക്താക്കള്‍ക്കു ലഭിക്കുന്നുണ്ട് എന്നു നാം ഉറപ്പുവരുത്തുന്നുണ്ട്. ഈ കാലഘട്ടത്തില്‍ നാം നേരിടുന്ന ഒരു പ്രധാന വെല്ലുവിളിയാണു ജലസംരക്ഷണമെന്നു പ്രധാനമന്ത്രി പറഞ്ഞു. പ്രകൃതിയുമായി ഇണങ്ങി ജീവിക്കുന്നതിനു പ്രാധാന്യം നല്‍കാനും താല്‍ക്കാലിക നേട്ടങ്ങള്‍ക്കായി ശ്രമിക്കാതിരിക്കാനും നമുക്കു സാധിക്കണമെന്നു ശ്രീ. നരേന്ദ്ര മോദി കൂട്ടിച്ചേര്‍ത്തു. ജലസംരക്ഷണത്തിനായി തുള്ളിനന പോലുള്ള രീതികളിലേക്കു മാറണമെന്ന് കര്‍ണാടകയിലെ കര്‍ഷകരോട് അദ്ദേഹം അഭ്യര്‍ഥിച്ചു.
103 വയസ്സുള്ള വിധവ പ്രധാനമന്ത്രിക്ക് രാഖി കെട്ടി

രക്ഷാബന്ധന്‍ ദിനമായ ഇന്ന് 103 വയസ്സ് പ്രായമുള്ള വിധവയായ ശ്രീമതി ശര്‍ബതി ദേവി പ്രധാനമന്ത്രിയുടെ വസതിയിലെത്തി പ്രധാനമന്ത്രി ശ്രീ. നരേന്ദ്ര മോദിയുടെ കൈയില്‍ രാഖി അണയിച്ചു. 50 വര്‍ഷം മുമ്പ് തന്റെ സഹോദരന്‍ നഷ്ടപ്പെട്ട് പോയ ശര്‍ബതി ദേവി ഇന്നും ആ അഭാവം അറിയുന്നു, പ്രത്യേകിച്ച് രക്ഷാബന്ധന്‍ ദിനത്തില്‍. അവരുടെ മകന്‍ പ്രധാനമന്ത്രിക്ക് കത്ത് എഴുതിയതിനെ തുടര്‍ന്ന് പ്രധാനമന്ത്രി ശ്രീമതി ശര്‍ബതി ദേവിയെയും കുടുംബത്തെയും തന്റെ വസതിയിലേയ്ക്ക് ഇന്ന് ക്ഷണിക്കുകയായിരുന്നു. പ്രധാനമന്ത്രിയെ കാണാന്‍ കഴിഞ്ഞതിലും അദ്ദേഹത്തിന് രാഖി കെട്ടാന്‍ കഴിഞ്ഞതിലും ശ്രീമതി ശര്‍ബതി ദേവി അങ്ങേയറ്റം ആഹ്ലാദവതിയാണ്. അവര്‍ തമ്മില്‍ ഇന്ന് അത്ഭുതകരമായ കൂടിക്കാഴ്ചയാണ് നടന്നത്.
പ്രധാനമന്ത്രി അഫ്ഗാനിസ്ഥാൻ പ്രസിഡന്റിന് നന്ദി അറിയിച്ചു

കോവിഡ് -19 അടിയന്തര ഫണ്ടിലേക്ക് നൽകിയ സംഭാവനയ്ക്ക് പ്രധാനമന്ത്രി ശ്രീ നരേന്ദ്ര മോദി അഫ്ഗാനിസ്ഥാൻ പ്രസിഡന്റ് ശ്രീ അഷ്‌റഫ് ഘനിക്ക് നന്ദി അറിയിച്ചു. “ദക്ഷിണേഷ്യൻ അയൽപക്കത്തോട് ഐക്യദാർഢ്യം പ്രകടിപ്പിച്ച് കോവിഡ് -19 അടിയന്തര ഫണ്ടിലേക്ക് ഒരു മില്യൺ ഡോളർ സംഭാവന ചെയ്തതിന് അഫ്ഗാനിസ്ഥാന് നന്ദി. തഷാക്കുർ പ്രസിഡന്റ് അഷ്‌റഫ് ഘനി”, പ്രധാനമന്ത്രി പറഞ്ഞു.
ആധാര്‍, നേരിട്ടുള്ള ആനുകൂല്യവിതരണ പദ്ധതികളുടെ പുരോഗതി പ്രധാനമന്ത്രി വിലയിരുത്തി

തിങ്കളാഴ്ച നടന്ന ഉന്നതതല യോഗത്തില്‍ ആധാര്‍, നേരിട്ടുള്ള ആനുകൂല്യവിതരണ പദ്ധതികളുടെ പ്രവര്‍ത്തന പുരോഗതി പ്രധാനമന്ത്രി ശ്രീ. നരേന്ദ്ര മോദി വിലയിരുത്തി. രണ്ടു മണിക്കൂര്‍ നീണ്ട യോഗത്തില്‍ ആധാര്‍ റജിസ്‌ട്രേഷനിലെ പുരോഗതിയും അതോടൊപ്പം ഗുണഭോക്താക്കളെ തിരിച്ചറിയാനും ആനൂകുല്യം അര്‍ഹരായവര്‍ക്കു ലഭ്യമാകുന്നുവെന്ന് ഉറപ്പുവരുത്താനുമായി വ്യക്തിവിവരങ്ങളും ആധാര്‍ നമ്പറും ബന്ധപ്പെടുത്തുന്നതിലെ പുരോഗതിയും പ്രധാനമന്ത്രിക്കു മുന്നില്‍ വിശദീകരിക്കപ്പെട്ടു. നേരിട്ടുള്ള ആനുകൂല്യവിതരണ പദ്ധതി പ്രകാരം 2015-16ല്‍ 30 കോടിയിലേറെ ഗുണഭോക്താക്കള്‍ക്കായി 61,000 കോടി രൂപ വിതരണം ചെയ്തതായി യോഗത്തില്‍ വെളിപ്പെടുത്തപ്പെട്ടു. ഇതില്‍ എം.ജി.എന്‍.ആര്‍.ഇ.ജി.എസ്. വഴിയുള്ള 25,000 കോടി രൂപയും എല്‍.പി.ജിക്കായുള്ള പഹല്‍ വഴിയുള്ള 21,000 കോടി രൂപയും ഉള്‍പ്പെടും. ക്ഷേമപദ്ധതികളില്‍ വലിയ സാമ്പത്തികലാഭമാണ് നേരിട്ടുള്ള ആനുകൂല്യവിതരണ പദ്ധതിയിലൂടെ ഉണ്ടായിട്ടുള്ളത്. ഇരട്ട ഗുണഭോക്തൃത്വം ഒഴിവാക്കുന്നതിനും ഇതു സഹായകമായി. ഉദാഹരണത്തിന്, 1.6 കോടി വ്യാജ റേഷന്‍ കാര്‍ഡുകള്‍ കണ്ടെത്തി ഒഴിവാക്കാന്‍ സാധിച്ചതിലൂടെ 10,000 കോടി രൂപയുടെ നേട്ടമുണ്ടായി. പഹല്‍ പദ്ധതിയില്‍ 2014-15ല്‍ മാത്രം 3.5 കോടി ഇരട്ട ഗുണഭോക്തൃത്വം കണ്ടെത്താനും അതുവഴി 14,000 കോടി രൂപയുടെ നേട്ടമുണ്ടാക്കാനും സാധിച്ചു. എം.ജി.എന്‍.ആര്‍.ഇ.സി.എസിലും 2015-16ല്‍ ഏതാണ്ട് 3,000 കോടി രൂപയുടെ നേട്ടമുണ്ടായി. ഇത് ആകെ വിതരണം ചെയ്തതിന്റെ പത്തു ശതമാനത്തോളം വരുമെന്നതും ശ്രദ്ധേയമാണ്. നേരിട്ടുള്ള ആനുകൂല്യ വിതരണം യാഥാര്‍ഥ്യമായതോടെ പല സംസ്ഥാനങ്ങള്‍ക്കും കേന്ദ്രഭരണപ്രദേശങ്ങള്‍ക്കും നല്ല തുക ലാഭിക്കാന്‍ സാധിച്ചു. പാളിച്ചകളില്ലാത്ത സംവിധാനം അനിവാര്യമാണെന്നു ചൂണ്ടിക്കാട്ടിയ പ്രധാനമന്ത്രി, ഗുണഭോക്താക്കള്‍ക്കു യഥാസമയം ആനുകൂല്യം ലഭിക്കുന്നുവെന്ന് ഉറപ്പുവരത്തണമെന്നു നിര്‍ദേശിക്കുകയും ചെയ്തു. പുതിയ സംവിധാനം ഫലപ്രദമായി നടപ്പാക്കപ്പെട്ടുവെന്നും ഗുണഭോക്താക്കള്‍ക്കു ബുദ്ധിമുട്ടില്ലാത്തവിധം പ്രവര്‍ത്തിക്കുന്നുവെന്നും ഉറപ്പാക്കണമെന്ന് ഓരോ വകുപ്പിനോടും അദ്ദേഹം ആവശ്യപ്പെട്ടു. വിപുലമായി നടപ്പാക്കുംമുമ്പ് ഉദ്യോഗസ്ഥര്‍ പുതിയ സംവിധാനം പരിശോധിച്ചു പ്രവര്‍ത്തനക്ഷമത ഉറപ്പുവരുത്തണമെന്നും പ്രധാനമന്ത്രി നിര്‍ദേശിച്ചു. സന്നദ്ധസംഘടനകളെ തിരിച്ചറിയാനുള്ള സംവിധാനമൊരുക്കുന്നതിന്റെ പ്രവര്‍ത്തനപുരോഗതിയും പ്രധാനമന്ത്രിക്കു വിശദീകരിച്ചുനല്‍കപ്പെട്ടു. നിതി ആയോഗിന്റെ കീഴിലുള്ള എന്‍.ജി.ഒ. ദര്‍പ്പണ്‍ പോര്‍ട്ടലില്‍ 71,000 സന്നദ്ധസംഘടനകള്‍ റജിസ്റ്റര്‍ ചെയ്യപ്പെട്ടിട്ടുണ്ട്.
പ്രധാനമന്ത്രി കിസാന്‍ സമ്മാന്‍ നിധിയുടെ അടുത്ത ഗഡു സാമ്പത്തിക ആനുകൂല്യങ്ങള്‍ പ്രധാനമന്ത്രി പ്രഖ്യാപിച്ചു

പ്രധാനമന്ത്രി കിസാന്‍ സമ്മാന്‍ നിധി ആനുകൂല്യങ്ങളുടെ അടുത്ത ഗഡു സാമ്പത്തിക ആനുകൂല്യങ്ങള പ്രധാനമന്ത്രി നരേന്ദ്ര മോദി വീഡിയോ കോണ്‍ഫറന്‍സ് വഴി പുറത്തിറക്കി. ഇന്ന് ഒരു ബട്ടണ്‍ അമര്‍ത്തി രാജ്യത്തെ 9 കോടിയിലധികം കര്‍ഷക കുടുംബങ്ങളുടെ ബാങ്ക് അക്കൗണ്ടില്‍ നേരിട്ട് 18000 കോടി രൂപ നിക്ഷേപിച്ചതായി ചടങ്ങില്‍ സംസാരിച്ച പ്രധാനമന്ത്രി പറഞ്ഞു. ഈ പദ്ധതി ആരംഭിച്ചതുമുതല്‍ ഒരു ലക്ഷത്തി പതിനായിരം കോടിയിലധികം രൂപ കര്‍ഷകരുടെ അക്കൗണ്ടിലെത്തിയതായും അദ്ദേഹം കൂട്ടിച്ചേര്‍ത്തു. കര്‍ഷകരുടെ ഉല്‍പ്പാദന ചെലവ് കുറയ്ക്കുകയെന്ന ലക്ഷ്യത്തോടെയാണ് സര്‍ക്കാര്‍ പ്രവര്‍ത്തിക്കുന്നതെന്ന് പ്രധാനമന്ത്രി പറഞ്ഞു. കര്‍ഷക കേന്ദ്രീകൃത സംരംഭങ്ങളായ സോയില്‍ ഹെല്‍ത്ത് കാര്‍ഡ്, വേപ്പധിഷ്ഠിത യൂറിയ, സൗരോര്‍ജ്ജ പമ്പുകള്‍ വിതരണം ചെയ്യുന്നതിനുള്ള പദ്ധതി എന്നിവ കര്‍ഷകരുടെ ചെലവ് കുറയ്ക്കാന്‍ സഹായിച്ചു. കര്‍ഷകര്‍ക്ക് മെച്ചപ്പെട്ട വിള ഇന്‍ഷുറന്‍സ് പരിരക്ഷ ഉറപ്പാക്കാന്‍ സര്‍ക്കാര്‍ ശ്രമിച്ചതായും അദ്ദേഹം പറഞ്ഞു. ഇന്ന്, കോടിക്കണക്കിന് കര്‍ഷകര്‍ക്ക് പ്രധാനമന്ത്രി വിള ഇന്‍ഷുറന്‍സ് പദ്ധതിയുടെ ആനുകൂല്യം ലഭിക്കുന്നു. രാജ്യത്തെ കര്‍ഷകരുടെ വിളയ്ക്ക് ന്യായമായ വില ലഭിക്കുമെന്ന് ഉറപ്പാക്കാന്‍ ഗവണ്‍മെന്റ് ശ്രമിച്ചുവെന്ന് പ്രധാനമന്ത്രി പറഞ്ഞു. ദീര്‍ഘകാലമായി നിലവിലുള്ള സ്വാമിനാഥന്‍ കമ്മിറ്റി റിപ്പോര്‍ട്ടിന്റെ ശുപാര്‍ശ പ്രകാരം കര്‍ഷകര്‍ക്കായി ഉല്‍പാദനച്ചെലവിന്റെ ഒന്നര ഇരട്ടി തറവിലയായി ഗവണ്‍മെന്റ് നിശ്ചയിച്ചു. തറവില ലഭ്യമാകുന്ന വിളകളുടെ എണ്ണവും വര്‍ദ്ധിപ്പിച്ചു. കര്‍ഷകര്‍ക്ക് അവരുടെ വിള വില്‍ക്കാന്‍ പുതിയ വിപണികള്‍ തുറക്കാനാണ് ഗവണ്‍മെന്റ് ലക്ഷ്യമിടുന്നത്. രാജ്യത്തെ ആയിരത്തിലധികം കാര്‍ഷിക പ്രാദേശിക ചന്തകളെ ഗവണ്‍മെന്റ് ഓണ്‍ലൈനില്‍ ചേര്‍ത്തു. ഇതില്‍ ഒരു ലക്ഷം കോടിയിലധികം രൂപയൂടെ വ്യാപാരമാണ് നടന്നത്. ചെറുകിട കര്‍ഷകരുടെ ഗ്രൂപ്പുകള്‍ രൂപീകരിക്കുന്നതിന് സര്‍ക്കാര്‍ പ്രവര്‍ത്തിച്ചതിനാല്‍ അവര്‍ക്ക് അവരുടെ പ്രദേശത്ത് ഒരു കൂട്ടായ ശക്തിയായി പ്രവര്‍ത്തിക്കാന്‍ കഴിയും. ഇന്ന്, രാജ്യത്ത് പതിനായിരത്തിലധികം കര്‍ഷക ഉല്‍പാദന സംഘടനകള്‍ (എഫ്പിഒ) രൂപീകരിക്കുന്നതിനുള്ള പ്രചരണപരിപാടിഒരു പ്രചരണം നടക്കുകയാണ്. അവര്‍ക്ക് സാമ്പത്തിക സഹായം നല്‍കുകയും ചെയ്യുന്നു. ഈ കാര്‍ഷിക പരിഷ്‌കാരങ്ങളിലൂടെ കര്‍ഷകര്‍ക്ക് മെച്ചപ്പെട്ട സാധ്യതകള്‍ നല്‍കിയതായി പ്രധാനമന്ത്രി പറഞ്ഞു. ഈ നിയമങ്ങള്‍ക്ക് ശേഷം കര്‍ഷകര്‍ക്ക് അവരുടെ ഉല്‍പ്പന്നങ്ങള്‍ അവര്‍ക്ക് ആവശ്യമുള്ളവര്‍ക്ക് വില്‍ക്കാന്‍ കഴിയും. ശരിയായ വില ലഭിക്കുന്നിടത്തെല്ലാം അവര്‍ക്ക് അവരുടെ ഉല്‍പ്പന്നങ്ങള്‍ വില്‍ക്കാന്‍ കഴിയും. പുതിയ നിയമങ്ങള്‍ക്ക് ശേഷം, കൃഷിക്കാര്‍ക്ക് അവരുടെ ഉല്‍പ്പന്നങ്ങള്‍ തറവിലയില്‍ വില്‍ക്കാനോ വിപണിയില്‍ വില്‍ക്കാനോ കയറ്റുമതി ചെയ്യാനോ വ്യാപാരിയ്ക്ക് വില്‍ക്കാനോ മറ്റൊരു സംസ്ഥാനത്ത് വില്‍ക്കാനോ എഫ്പിഒ വഴി വില്‍ക്കാനോ ബിസ്‌കറ്റ്, ചിപ്സ്, ജാം, മറ്റ് ഉപഭോക്തൃ ഉല്‍പ്പന്നങ്ങള്‍ എന്നിവയുടെ മൂല്യ ശൃംഖലയുടെ ഭാഗമാകാനോ കഴിയും. കാര്‍ഷിക പരിഷ്‌കാരങ്ങളെ പൂര്‍ണമായും പിന്തുണക്കുകയും സ്വാഗതം ചെയ്യുകയും ചെയ്ത രാജ്യത്തെ എല്ലാ കര്‍ഷകര്‍ക്കും പ്രധാനമന്ത്രി നന്ദി അറിയിക്കുകയും അവരെ നിരാശരാക്കില്ലെന്ന് ഉറപ്പ് നല്‍കുകയും ചെയ്തു. അസം, രാജസ്ഥാന്‍, ജമ്മു കശ്മീര്‍ എന്നിവിടങ്ങളില്‍ അടുത്തിടെ നടന്ന തദ്ദേശ സ്വയംഭരണ തെരഞ്ഞെടുപ്പില്‍ ഗ്രാമീണ മേഖലയിലെ ആളുകളും പങ്കെടുത്തു. കര്‍ഷകരെ തെറ്റിദ്ധരിപ്പിച്ച എല്ലാ പാര്‍ട്ടികളെയും ജനം നിരസിച്ചതായി പ്രധാനമന്ത്രി പറഞ്ഞു.
മധ്യ പ്രദേശ് ഗവണ്‍മെന്റിന് ന്യൂഡല്‍ഹിയില്‍ സംസ്ഥാന അതിഥി  മന്ദിരം പണിയാന്‍ ഭൂമി അനുവദിക്കും

മധ്യ പ്രദേശ് ഗവണ്‍മെന്റിന് ന്യൂഡല്‍ഹിയില്‍ സംസ്ഥാന അതിഥി മന്ദിരം പണിയാന്‍ ഭൂമി അനുവദിക്കുന്നതിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ന്യൂഡല്‍ഹി ചാണക്യപുരിയിലെ ജീസസ് ആന്റ് മേരി മാര്‍ഗിന്റെയും ഡോ. രാധാകൃഷ്ണന്‍ മാര്‍ഗിന്റെയും ടി- ജംഗ്ഷനിലുള്ള 1.478 ഏക്കര്‍ അഥവാ 5882.96 ചതുരശ്ര മീറ്റര്‍ ഭൂമിയാണ് അതിഥി മന്ദിരത്തിന്റെ നിര്‍മ്മാണത്തിനായി അനുവദിച്ചിരിക്കുന്നത്. നിലവിലെ നിരക്കനുസരിച്ച് താഴെപ്പറയുന്ന ഉപാധികളോടെയാണ് ഭൂമി അനുവദിച്ചിട്ടുള്ളത്: 1) അനുവദിച്ച ഭൂമിയില്‍ അതിഥി മന്ദിരത്തിന്റെ നിര്‍മ്മാണം പൂര്‍ത്തിയാക്കിയ ശേഷം ന്യൂഡല്‍ഹി ചാണക്യപുരിയിലിലെ 2 ഗോബിനാഥ് ബര്‍ദൊലെ മാര്‍ഗില്‍ 0.89 ഏക്കര്‍ വരുന്ന ഭൂമി മധ്യപ്രദേശ് ഗവണ്‍മെന്റ് കേന്ദ്രഭവന, നഗരകാര്യ മന്ത്രാലയത്തിന് കീഴിലുള്ള ലാന്റ് ആന്റ് ഡെവലപ്‌മെന്റ് ഓഫീസിന് വിട്ടു നല്‍കണം. 2) ഇരു ഭൂമികളും തമ്മില്‍ വിസ്തൃതിയിലുള്ള വ്യത്യാസമായ 0.59 ഏക്കറിന് നിലവിലെ നിരക്കനുസരിച്ചുള്ള തുക മധ്യപ്രദേശ് ഗവണ്‍മെന്റ് നല്‍കണം. ഒരേ ഭൂനിരക്കുള്ള മേഖലകളിലാണ് ഇരു ഭൂമികളും സ്ഥിതിചെയ്യുന്നുവെന്നതിനാലാണിത്. 3) നിലവില്‍ തങ്ങളുടെ കൈവശമുള്ള 0.89 ഏക്കര്‍ ഭൂമിക്ക് കേന്ദ്രഭവന, നഗരകാര്യ മന്ത്രാലയത്തിന് കീഴിലുള്ള ലാന്റ് ആന്റ് ഡെവലപ്‌മെന്റ് ഓഫീസിന് വിട്ടു നല്‍കുന്നതുവരെ മധ്യ പ്രദേശ് ഗവണ്‍മെന്റ് കൈവശാവകാശ വെക്കുന്നതിനുള്ള തുക നല്‍കണം. ഇപ്പോഴത്തേയും ഭാവിയിലെയും ആവശ്യങ്ങള്‍ കണക്കിലെടുത്തുകൊണ്ട് എല്ലാ ആധുനിക സൗകര്യങ്ങളോടും കൂടിയുള്ള സംസ്ഥാന അതിഥി മന്ദിരം പണിയുന്നതിന് ഈ അനുവദിച്ച ഭൂമി മധ്യപ്രദേശ് ഗവണ്‍മെന്റിന് പ്രയോജനപ്പെടും. അതിഥി മന്ദിരം നിര്‍മ്മിക്കാനല്ലാതെ മറ്റൊരാവശ്യത്തിനും മധ്യപ്രദേശ് ഗവണ്‍മെന്റ് ഈ ഭൂമി ഉപയോഗപ്പെടുത്താന്‍ പാടുള്ളതല്ല. കെട്ടിടം നിര്‍മ്മിക്കുമ്പോള്‍ മധ്യപ്രദേശ് ഗവണ്‍മെന്റ് നിലവിലുള്ള എല്ലാ കെട്ടിടനിര്‍മ്മാണ നിയമങ്ങളും, മാസ്റ്റര്‍ പ്ലാന്‍ മാര്‍ഗ നിര്‍ദ്ദേശങ്ങളും പാലിച്ചിരിക്കണം.
ദു:ഖവെള്ളി ദിനത്തില്‍ പ്രധാനമന്ത്രി യേശുക്രിസ്തുവിനെ സ്മരിച്ചു

ദു:ഖവെള്ളി ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി യേശുക്രിസ്തുവിന്റെ അനുഷ്ഠാനത്തെയും ത്യാഗത്തെയും സ്മരിച്ചു. ” ഇന്ന്, ദു:ഖവെള്ളി ദിനത്തില്‍ നാം യേശുക്രിസ്തുവിന്റെ അനുഷ്ഠാനത്തെയും ത്യാഗത്തെയും സ്മരിക്കുന്നു. മനുഷ്യരുടെ ക്ലേശങ്ങള്‍ ലഘൂകരിക്കുന്നതിന് സമര്‍പ്പിച്ച ജീവിതമായിരുന്നു അദ്ദേഹത്തിന്റേത്.” പ്രധാനമന്ത്രി പറഞ്ഞു.
ഗുലാബ് ചുഴലിക്കാറ്റിനെക്കുറിച്ച് പ്രധാനമന്ത്രി ആന്ധ്ര പ്രദേശ്  മുഖ്യമന്ത്രിയുമായി  സംസാരിച്ചു

പ്രധാനമന്ത്രി ശ്രീ നരേന്ദ്ര മോദി ആന്ധ്രാപ്രദേശ് മുഖ്യമന്ത്രി ശ്രീ വൈ എസ് ജഗൻ മോഹൻ റെഡ്ഡിയുമായി സംസാരിച്ച് ഗുലാബ് ചുഴലിക്കാറ്റിനെ തുടർന്നുള്ള സ്ഥിതിഗതികൾ വിലയിരുത്തി. കേന്ദ്രത്തിൽ നിന്ന് സാധ്യമായ എല്ലാ പിന്തുണയും പ്രധാനമന്ത്രി ഉറപ്പ് നൽകി. ഒരു ട്വീറ്റിൽ പ്രധാനമന്ത്രി പറഞ്ഞു; "ആന്ധ്രാപ്രദേശ് മുഖ്യമന്ത്രി ശ്രീവൈ എസ് ജഗൻ മോഹൻ റെഡ്ഡിയുമായി സംസാരിച്ചു, ഗുലാബ് ചുഴലിക്കാറ്റിന്റെ പശ്ചാത്തലത്തിൽ ഉണ്ടാകുന്ന സ്ഥിതിഗതികൾ വിലയിരുത്തി. കേന്ദ്രത്തിൽ നിന്ന് സാധ്യമായ എല്ലാ പിന്തുണയും ഉറപ്പുനൽകി. എല്ലാവരുടെയും സുരക്ഷയ്ക്കും ക്ഷേമത്തിനും വേണ്ടി ഞാൻ പ്രാർത്ഥിക്കുന്നു."
പ്രധാനമന്ത്രി ഉജ്വല യോജന പദ്ധതി പ്രധാനമന്ത്രി ബല്ലിയയില്‍ ഉദ്ഘാടനം ചെയ്തു; അഞ്ചു കോടി പേര്‍ക്കു ഗുണകരമാകും

പ്രധാനമന്ത്രി ഉജ്വല യോജന പദ്ധതി പ്രധാനമന്ത്രി ശ്രീ. നരേന്ദ്ര മോദി ബല്ലിയയില്‍ ഉദ്ഘാടനം ചെയ്തു. ദാരിദ്ര്യരേഖയ്ക്കു കീഴിലുള്ള അഞ്ചുകോടി ഗുണഭോക്താക്കള്‍ക്കു സൗജ്യനമായി ഗ്യാസ് കണക്ഷന്‍ നല്‍കാനുള്ളതാണു പദ്ധതി. മെയ് ഒന്ന് തൊഴില്‍ദിനമായി ആചരിക്കുന്നതിനെക്കുറിച്ചു പരാമര്‍ശിച്ച പ്രധാനമന്ത്രി, ഈ നൂറ്റാണ്ടില്‍ എല്ലാ തൊഴിലാളികളുടെയും ലക്ഷ്യം ലോകത്തെ ഒന്നിപ്പിക്കലായിരിക്കണമെന്ന് അഭ്യര്‍ഥിച്ചു. ദരിദ്രരുടെ ക്ഷേമത്തിനാണു കേന്ദ്ര ഗവണ്‍മെന്റിന്റെ പ്രഥമ പരിഗണനയെന്ന് അദ്ദേഹം ആവര്‍ത്തിച്ചു. തൊഴിലാളികളുടെ ക്ഷേമത്തിനായി കഴിഞ്ഞ രണ്ടു വര്‍ഷത്തിനിടെ കേന്ദ്ര ഗവണ്‍മെന്റ് കൈക്കൊണ്ട നടപടികള്‍ പ്രധാനമന്ത്രി വിശദീകരിച്ചു. ശ്രം സുവിധ പോര്‍ട്ടലിനെക്കുറിച്ചും ലേബര്‍ ഐഡന്റിറ്റി നമ്പറിനെക്കുറിച്ചും അദ്ദേഹം ചൂണ്ടിക്കാട്ടി. വിപ്ലവകാരിയായ മംഗള്‍ പാണ്ഡേയുടെ നാടാണ് ബല്ലിയ എന്നു പ്രധാനമന്ത്രി ഓര്‍മപ്പെടുത്തി. ഉത്തര്‍പ്രദേശിന്റെ കിഴക്കന്‍ മേഖലയുടെ വികസനം ദശാബ്ദങ്ങളായി തടസ്സപ്പെട്ടിരിക്കുകയാണെന്നും ഗതാഗതസംവിധാനം മെച്ചപ്പെടുത്താന്‍ ഇപ്പോള്‍ ശ്രമിച്ചുവരികയാണെന്നും അദ്ദേഹം പറഞ്ഞു. ഉത്തര്‍പ്രദേശിന്റെ വികസനത്തിനു കേന്ദ്ര ഗവണ്‍മെന്റ് വളരെയധികം സഹായം നല്‍കുന്നുണ്ടെന്നു പ്രധാനമന്ത്രി വ്യക്തമാക്കി. ഗ്രാമീണ മേഖലയുടെ വൈദ്യുതീകരണത്തിലുണ്ടായ അതിവേഗമുള്ള പുരോഗതി അദ്ദേഹം ചൂണ്ടിക്കാട്ടി. ദാരിദ്ര്യത്തിനെതിരായുള്ള പോരാട്ടം അവസാനിക്കണമെങ്കില്‍ വികസനത്തിന്റെ ഫലം ഇന്ത്യയുടെ കിഴക്കന്‍ മേഖലയില്‍ എത്തേണ്ടതുണ്ടെന്നു പ്രധാനമന്ത്രി ഓര്‍മിപ്പിച്ചു. കേവലം വോട്ട്ബാങ്ക് മുന്നില്‍ കണ്ടാവരുത് പദ്ധതികള്‍ ആസൂത്രണം ചെയ്യുന്നതെന്നും ദരിദ്രരുടെ ക്ഷേമമായിരിക്കണം ലക്ഷ്യമെന്നും പ്രധാനമന്ത്രി ഊന്നിപ്പറഞ്ഞു. പ്രധാനമന്ത്രി ഉജ്വല യോജന പാവങ്ങള്‍ക്ക്, വിശേഷിച്ചു സ്ത്രീകള്‍ക്കു നേട്ടം പ്രദാനം ചെയ്യുമെന്ന് അദ്ദേഹം വ്യക്തമാക്കി.
പ്രധാനമന്ത്രി നരേന്ദ്ര മോദി ദോഹയില്‍ ഇന്ത്യന്‍ തൊഴിലാളികളെ സന്ദര്‍ശിച്ചു

പ്രധാനമന്ത്രി നരേന്ദ്ര മോദി ദോഹയില്‍ ജോലിചെയ്യുന്ന ഇന്ത്യന്‍ തൊഴിലാളികളെ സന്ദര്‍ശിച്ച് അവരുമായി സംസാരിച്ചു. ഡൗണ്‍ടൗണില്‍ മെസ്‌ഹെയ്‌റെബ് പദ്ധതിയില്‍ ജോലി ചെയ്യുന്ന തൊഴിലാളികളെ ജോലിസ്ഥലത്ത് എത്തിയാണ് മോദി കണ്ടത്. ദോഹയില്‍ എത്തിയ ശേഷമുള്ള എന്റെ ആദ്യ പരിപാടി നിങ്ങളെ സന്ദര്‍ശിക്കുക എന്നതായിരുന്നു. നിങ്ങള്‍ അനുഭവിക്കുന്ന പ്രശനങ്ങള്‍ ഞാന്‍ മനസിലാക്കുന്നു- തൊഴിലാളികളെ അഭിസംബോധന ചെയ്തുകൊണ്ട് അദ്ദേഹം പറഞ്ഞു. ഖത്തര്‍ ഭരണാധികാരികളെ സന്ദര്‍ശിക്കുമ്പോള്‍ ആദ്യം ഇക്കാര്യങ്ങള്‍ സംസാരിക്കാമെന്നും അദ്ദേഹം അവരോട് പറഞ്ഞു. തൊഴിലാളികളെ അഭിസംബോധന ചെയ്തശേഷം പ്രധാനമന്ത്രി ഓരോ മേശയ്ക്കരികിലും എത്തി ഓരോ വിഭാഗം തൊഴിലാളികളുമായി നേരിട്ട് ആശയവിനിമയം നടത്തി. ചിലര്‍ക്കൊപ്പം ഇരുന്ന്് അദ്ദേഹം അവരുടെ ഭക്ഷണം പങ്കിടുകയും ചെയ്തു. തൊഴിലാളികളുമായി സംസാരിക്കുന്നതിനു മുമ്പ് അവിടെ പ്രവര്‍ത്തിക്കുന്ന മെഡിക്കല്‍ ക്യാമ്പും പ്രധാനമന്ത്രി സന്ദര്‍ശിച്ചു. ക്യാമ്പില്‍ ഡോക്ടര്‍മാര്‍ ചെയ്യുന്ന നല്ല സേവനത്തെ അദ്ദേഹം അഭിനന്ദിച്ചു.
സിംഗപ്പൂര്‍ എമെറിറ്റസ് സീനിയര്‍ മിനിസ്റ്റര്‍ ശ്രീ. ഗോ ചോക് തോങ് പ്രധാനമന്ത്രിയെ സന്ദര്‍ശിച്ചു

സിംഗപ്പൂര്‍ എമെറിറ്റസ് സീനിയര്‍ മിനിസ്റ്റര്‍ ശ്രീ. ഗോ ചോക് തോങ് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ദീര്‍ഘകാലമായുള്ള ബന്ധം അനുസ്മരിച്ച പ്രധാനമന്ത്രി, ഈ വര്‍ഷമാദ്യം ലീ ക്വാന്‍ യൂ സ്‌കൂള്‍ ഓഫ് പബ്ലിക് പോളിസിയുടെ ഗവേണിങ് ബോഡി ചെയര്‍മാനായി ചുമതലയേറ്റതിനു ശ്രീ. ഗോ ചോക് തോങ്ങിനെ അഭിനന്ദിക്കുകയും ചെയ്തു. ഏതാനും വര്‍ഷങ്ങളായി ഇരു രാജ്യങ്ങളിലെയും ഉന്നത പദവികളില്‍പ്പെട്ടവര്‍ പരസ്പരം സന്ദര്‍ശിച്ചുവരുന്നത് ഇന്ത്യ-സിംഗപ്പൂര്‍ ബന്ധത്തിനു ഗുണകരമായിത്തീരുന്ന സാഹചര്യത്തെ സ്വാഗതം ചെയ്ത പ്രധാനമന്ത്രി, വ്യാപാരം, നിക്ഷേപം, കണക്റ്റിവിറ്റി, പ്രതിരോധം, സുരക്ഷ എന്നിവ ഉള്‍പ്പെടെ എല്ലാ മേഖലകളിലും ഉഭയകക്ഷിബന്ധം മെച്ചപ്പെട്ടതിനെ അഭിനന്ദിക്കുകയും ചെയ്തു. ഇന്ത്യ-ആസിയാന്‍ ബന്ധം അടിത്തറയാക്കി രൂപീകരിച്ച ഇന്ത്യയുടെ ആക്റ്റ് ഈസ്റ്റ് നയത്തില്‍ സിംഗപ്പൂരിനു സവിശേഷമായ ഇടമുണ്ടെന്നു പ്രധാനമന്ത്രി ചൂണ്ടിക്കാട്ടി. ആസിയാനും ഇന്ത്യയുമായുള്ള ബന്ധം മെച്ചപ്പെടുന്നതില്‍ ശ്രീ. ഗോ ചോക് തോങ് വളരെ തല്‍പരനാണെന്നും അദ്ദേഹം പറഞ്ഞു. പരസ്പര താല്‍പര്യമുള്ള മേഖലാതല പ്രശ്‌നങ്ങളും ആഗോളപ്രശ്‌നങ്ങളും ഇരു നേതാക്കളും ചര്‍ച്ച ചെയ്തു.
ഇൻവെസ്റ്റ് ഇന്ത്യയെ പ്രധാനമന്ത്രി അഭിനന്ദിച്ചു

യു.എൻ.സി.ടി.എ. ഡി നൽകുന്ന 2020ലെ ഐക്യരാഷ്ട്രസഭയുടെ നിക്ഷേപ പ്രോത്സാഹന അവാർഡ് (ഇൻവെസ്റ്റ്മെൻറ് പ്രമോഷൻ അവാർഡ്) കരസ്ഥമാക്കിയ ഇൻവെസ്റ്റ് ഇന്ത്യയെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. "യു.എൻ.സി.ടി.എ. ഡി നൽകുന്ന 2020ലെ ഐക്യരാഷ്ട്രസഭ നിക്ഷേപ പ്രോത്സാഹന അവാർഡ് നേടിയ ഇൻവെസ്റ്റ് ഇന്ത്യയ്ക്ക് അഭിനന്ദനങ്ങൾ. ഇന്ത്യയെ ഏറ്റവും മികച്ച നിക്ഷേപ കേന്ദ്രമാക്കാനും ബിസിനസ് ചെയ്യുന്നത് എളുപ്പമാക്കാനും ഞങ്ങളുടെ ഗവൺമെൻറ് നൽകുന്ന ഊന്നലിന് സാക്ഷ്യപത്രമാണ് ഇത്", പ്രധാനമന്ത്രി പറഞ്ഞു.